אליעזר גלעדי

אליעזר גלעדי (15 באפריל 1932 – 31 במאי 2022) היה אלקטרוכימאי ישראלי, דקאן הפקולטה למדעים מדויקים ע"ש ריימונד ובברלי סאקלר באוניברסיטת תל אביב ומייסד תוכנית גלעדי לקליטת מדענים עולים.

== ביוגרפיה ==
אליעזר גלעדי נולד בבודפשט ועלה לארץ ישראל בפברואר 1940 יחד עם משפחתו, כשהם נמלטים מאימי הנאצים.

את לימודי התואר הראשון והשני בפיזיקה ובכימיה עשה באוניברסיטה העברית בירושלים בין השנים 1951–1956. בשנת 1960 נסע ללימודי תואר שלישי באלקטרוכימיה באוניברסיטת אוטווה, אותם השלים בשנת 1963. עבודת הדוקטורט שלו, שהתבצעה בהנחיית פרופ' בריאן אוונס קונווי , עסקה בהתנהגות של צורוני ביניים הנבלעים בתגובות אלקטרודיות. בשנים שלאחר מכן שהה כחוקר באוניברסיטת פנסילבניה.

עם שובו לישראל בשנת 1966 מונה גלעדי לפרופסור חבר בבית הספר לכימיה באוניברסיטת תל אביב, שזה מכבר הוקם. בשנת 1971 קודם לדרגת פרופסור מן המניין, וכעבור שנתיים מונה לראש בית הספר, תפקיד אותו מילא עד לשנת 1976.

בשנת 1980 מונה לדקאן הפקולטה למדעים מדויקים ע"ש ריימונד ובברלי סאקלר, וכיהן בתפקיד זה כארבע שנים.

בשנים 1991–1996 שימש כמנהל מרכז גורדון ללימודי אנרגיה, ובשנת 2000 יצא לגמלאות. עם זאת, גם לאחר פרישתו המשיך במחקר פעיל.

הוא כיהן כמרצה וכפרופסור אורח במוסדות רבים ברחבי העולם, בהם אוניברסיטת וירג’יניה, אוניברסיטת פנסילבניה, Case Western Reserve University ועוד. שימש גם כיועץ בכיר לגופים ממשלתיים, ארגונים ביטחוניים ותעשיות בישראל בעולם.

מעבר לפעילותו המחקרית, היה פעיל ומוביל בקליטת מדענים עולים ואף עמד בראשות ועדה להסדרת מעמדם האקדמי. מסקנות הוועדה הביאו ליצירתה של תוכנית גלעדי שנוסדה בשנת 1994, ואליה משתייכים המדענים המצטיינים לאחר שנתיים מרגע קליטתם במערכת האקדמית.

במאי 2022 הלך גלעדי לעולמו ונטמן בבית העלמין מנוחה נכונה בכפר סבא.

גלעדי היה נשוי לדליה פפושדו (גרושתו של אלי פפושדו). התגורר בהרצליה.

== מחקר ==
מחקרו של גלעדי עסק בלמידת תהליכים יסודיים באלקטרוכימיה ובהם: חקר הספיחה בממשק מתכת-תמיסה, חקר ההתפתחות של חספוסים במהלך תהליך הציפוי האלקטרוכימי, מעקב אחר השלבים הראשוניים בנוקלאציה וגדילה בעת שיקוע ויצירת תרכובות על פני שטח. כמו כן חקר את התכונות המכניות, האופטיות והחשמליות של ננו-שכבות מתכתיות דו־ממדיות הנוצרות על פני מצעים זרים ואת התכונות האלקטרוכימיות של ממסים לא מימיים ומעורבים.

ברבות השנים פרסם גלעדי מעל ל-200 מאמרים בכתבי עת שפיטים. בין תלמידיו פרופ' ישראל רובינשטיין ממכון ויצמן למדע ופרופ' שלמה אפרימה מאוניברסיטת בן-גוריון בנגב. עם שותפיו למחקר נמנים הפרופסורים נעם אליעז ועמנואל פלד מאוניברסיטת תל אביב.

== פרסים והוקרה ==
* עמית החברה האלקטרוכימית של ארצות הברית (1997)
* עמית החברה האמריקאית לקידום המדע (1998)
* [https://iopscience.iop.org/article/10.1149/2.F01034IF/meta פרס הפלדיום ע"ש אולין של החברה האלקטרוכימית] (2003) 
* פרס ע"ש גרהרד הרצברג (2004)
* עמית [https://rsc-src.ca/ החברה המלכותית הקנדית] (2005)
* חבר האקדמיה למדעים של החברה המלכותית הקנדית (2005)
* עמית החברה הבינלאומית לאלקטרוכימיה (2007) 
* [https://www.electrochem.org/linford-award פרס ע"ש הנרי לינפורד] של החברה האלקטרוכימית האמריקאית על הצטיינות בהוראת האלקטרוכימיה (2008)
* עמית כבוד של המרכז האוניברסיטאי אריאל בשומרון (2011)
* עמית החברה הבינלאומית לכימיה, למדע ויישומים בכימיה (2014)
* פרס הזהב של החברה הישראלית לאלקטרוכימיה (2014)

== ספריו ==
<div style="direction: ltr;">
* 
* 
* 
</div>

== קישורים חיצוניים ==
* [https://exact-sciences.tau.ac.il/profile/gileadi דף אישי], באתר אוניברסיטת תל אביב
* [https://www.aeai.org.il/past_activity/physical-electrochemistry-noam-eliaz-eliezer-giladi-chemistry/ על אליעזר גלעדי], מאירוע השקת הספר המשותף לו ולנעם אליעז בלשכת המהנדסים
* [https://www.israel-electrochemistry.com/ דברי פרידה מאליעזר גלעדי], באתר החברה הישראלית לאלקטרוכימיה
* [https://scholar.google.com/citations?user=qu_Amk4AAAAJ&hl=iw&oi=ao אליעזר גלעדי], באתר גוגל סקולר 

קטגוריה:ישראלים ילידי הונגריה
קטגוריה:כימאים ישראלים
קטגוריה:בוגרי האוניברסיטה העברית בירושלים
קטגוריה:הרצליה: אישים
קטגוריה:סגל אוניברסיטת תל אביב: כימיה
קטגוריה:ישראלים שנולדו ב-1932
קטגוריה:ישראלים שנפטרו ב-2022